SKRIFTLIG FORESPØRGSEL E-0553/00

af Cristiana Muscardini (UEN) til Kommissionen

(29. februar 2000)

Om: Fortæring af kød fra udryddelsestruede aber

Ifølge en rapport fra International Union for Conservation of Nature, en af de mest fremtrædende amerikanske miljøorganisationer, er ca. 25 abe- og halvabearter samt andre primater i fare for at forsvinde fra Jorden inden for de næste 10-20 år. Ud over fældningen af de tropiske skove er der også en anden, stærkt foruroligende årsag til udryddelsesfaren: den voldsomme stigning i fortæringen af kød fra aber.

Under anklage står i første række skovhugstselskaberne, der sælger tropisk træ, og som ikke sørger for tilstrækkeligt med fødevarer til arbejderne. Desuden er krybskytteri blevet mere udbredt på grund af krigene i Centralafrika, der har sat en stopper for turismen, som de lokale økonomier ellers bygger på, og gorillaerne, som nu er uproduktive i turistmæssig henseende, har opnået en høj værdi på grund af deres kød, der afsættes til en forfinet kundeskare.

Kan Kommissionen oplyse, hvilke initiativer den agter at tage for at beskytte de udryddelsestruede abearter?

Kan Kommissionen træffe foranstaltninger i form at et direktiv, der forbyder enhver handel i EU af kød fra aber, bl.a. begrundet i den store smittefare, der er forbundet med fortæring af sådant kød?

Kan Kommissionen desuden lægge det fornødne pres på WHO med det formål at få indført et forbud i de berørte lande?

Svar afgivet på Kommissionens vegne af Poul Nielson

(4. april 2000)

Ifølge Kommissionens oplysninger udgør handel med ulovligt primatkød til Fællesskabet ikke nogen betydelig faktor i forbindelse med udryddelsen af truede primater. International handel med dele eller biprodukter af store menneskeaber er allerede forbudt ifølge bestemmelser i konventionen om international handel med udryddelsestruede vilde dyr og planter (CITES), hvilket også gælder alle andre udryddelsestruede arter, der er opført i liste I til konventionen og i bilag A til Rådets forordning (EF) nr. 338/97(1), hvorved CITES gennemføres i Fællesskabet. Et stort antal udviklingslande og 14 medlemsstater deltager i CITES.

Kommissionen er klar over, at et overdrevent forbrug af og handel med bushmeat (kød af afrikansk vildt) i udviklingslandene, navnlig i dele af Afrika, har skabt alvorlige problemer. Kommissionen har derfor givet støtte til en undersøgelse under budgetposten for miljø for at bestemme omfanget af bushmeat-handelen i Afrika, klarlægge årsagerne hertil og fastlægge eventuelle politiske foranstaltninger. Resultaterne af undersøgelsen vil blive offentliggjort snarest.

Truslen mod vilde dyr er for det første nedbrydning og ødelæggelse af levesteder. Kommissionen støtter projekter og programmer med fokus på bæredygtig forvaltning af økosystemer og bevarelse af beskyttede områder. Tropiske skove er et af de vigtigste levesteder for vilde dyr og navnlig for primater. De aktiviteter, der støttes under budgetposten for tropiske skove, vedrører på mange måder vilde dyr og planter. Opmærksomheden rettes også mod den lokale befolknings bevarelse og bæredygtige anvendelse af vilde dyr og planter gennem adskillige programmer for udvikling af landdistrikter, der finansieres af Den Europæiske Udviklingsfond eller af ordningen for stabilisering af eksportindtægterne i de mindst udviklede lande i Asien og Latinamerika. I begge tilfælde forsøger man at kæde de lokale udviklingsmuligheder sammen med bevarelsen af den biologiske mangfoldighed. Lokal anvendelse af vilde dyr behøver ikke at være ulovlig eller true dyrebestanden.

Ulovlige aktiviteter (f.eks. jagt og handel) øver ligeledes et betydeligt pres på truede dyrearter, ikke mindst i situationer med krig og samfundsuro. I den sammenhæng er Fællesskabets støtte til projekter og programmer til god regeringsførelse og kapacitetsudvikling derfor også vigtig for at løse problemet.

(1) EFT L 61 af 3.3.1997.